Гранитово (област Видин)
Гранѝтово е село в Северозападна България, община Белоградчик, област Видин.

География 
Село Гранитово се намира в западния Предбалкан, на около 5 км северно от град Белоградчик. Разположено е по склон с преобладаващ наклон на североизток на възвишение в северната част на планинския рид Венеца. Надморската височина в западната част на селото достига около 450 – 460 м, а в най-източната намалява до около 370 м.

През селото минава третокласният път от град Димово за Белоградчик.

Населението на село Гранитово , 884 лица към 1934 г., намалява постепенно до 193 лица към 1985 г. – средно с по 14 – 15 годишно, след което към 2018 г. намалява сравнително по-бавно до 42 лица – средно по 4 – 5 годишно.

Край село Гранитово има мраморизирани варовици, които се отличават с много добри декоративни качества и е действала кариера за облицовъчен камък.

История 
През 1949 г. дотогавашното име на селото – Калу̀гер, е променено на Гранитово.

Обществени институции 
В село Гранитово има православен храм „Свети, Свети Константин и Елена“ .

До 1999 г. е действало кметство Гранитово, което е закрито и в селото има кметско наместничество на община Белоградчик.

Културни и природни забележителности 
В непосредствена близост до последните къщи от югоизток на село Гранитово се намира пещерата Цанкино врело̀ с обща дължина 161 м.  Пещерата е сравнително бедна на образувания. Проникването в нея се осъществява само от екипирани пещерняци.

Редовни събития 
Годишният събор в Гранитово е на 1 юни.

Личности

Родени в Гранитово 
  Иван Савов (1870 – 1902), български революционер от ВМОРО

Източници и бележки

Външни препратки 

Села в област Видин
Населени места в община Белоградчик